Saabudes Oslosse ja astudes üle Grand Hoteli läve polnud mul aimugi, et veedan siin peagi öö koos president Medvedeviga. Oslo peatänav pole igal juhul täis mitte Medvedevi pilte vaid Vabaduse Foorumi lippe. Politsei rohkus oli esialgu üllatav, kuid kui hotell juba lausa sisse piirata ning koridoridesse algul automaatidega  politseinikud, seejärel kapikujulised vene kodanikud ilmusid, oli selge, et asi läheb põhevaks. Pärisin Thor Halvorssenilt siis järele, et mis toimub ja kuulsin, et Medvedev asub samasse hotelli, kus on konverentsi külalised. Kuna Thor oli konverentsile kutsunud arvukalt Vene opositsioonääre eesotsas Garri Kasparoviga esitas ta ühtlasi avaliku üleskutse Medevedevile väikeseks diskussiooniks - sellel vähemalt seni mingit vastust pole. Hotellil on tulnud aga täita keerukas ülesanne - hoida opositsioonäärid ja  vabadusvõitlejast Medvedevist eemal. See on keeruline, sest isegi banketid ja vastuvõtud peetakse sisuliselt kõrvutiasuvates ruumides. Muidu on foorumil tore - palju sõpru-mõttekaaslasi maailma erinevatest nurkadest.